Poul Nødgaard (DF), 2003-03-25:
Allerede før Farumsagen opstod, var der overvejelser om at ændre tilsynet med kommunerne, således som det for øvrigt er beskrevet ganske udmærket i en rapport, der er et års tid gammel.
Farumsagen medførte så, at indenrigsministeren efter kontakt med partierne fandt det rimeligt at lade juraprofessor Jens Peter Christensen se på, i hvilket omfang der måske var anledning til at se på tilsynsreglerne endnu en gang, inden de blev fremsat her i Folketinget, og det, vi så ser her i dag, er ministerens bud på, hvilke ændringer der skal lægges op til.
Jeg må sige på Dansk Folkepartis vegne, at i det store og hele er der tale om et sådan gennemgående fornuftigt lovforslag, hvor ministeren ikke, og det synes jeg gerne jeg vil rose ministeren for, går i panik på grund af Farumsagen, således at han nu pådutter kommunerne en lang række helt urimelige tilsynsbestemmelser.
Så jeg synes, det i mange henseender er et meget afbalanceret forslag
, selv om jeg naturligvis har en enkelt kritisk bemærkning lidt senere.
Jeg vil samtidig sige, at mange af de ting, der lægges op til i lovforslaget, faktisk er, som jeg føler det foregår - nu er jeg selv kommunalbestyrelsesmedlem - i mange kommuner.
Der er i hvert fald et rimeligt højt serviceniveau, og nu bliver det i loven fastslået, hvad man skal på de enkelte områder, f.eks. at borgmesteren skal underrette sin kommunalbestyrelse, hvis han har truffet en uopsættelig beslutning.
Der synes jeg måske næsten, at lovforslaget er for slapt, når der står, at det kan han gøre på det kommende byrådsmøde.
Enhver ansvarlig borgmester, i hvert fald dem jeg kender, vil, hvis han har truffet sådan en lynbeslutning, tror jeg meget hurtigt som et minimum underrette sit økonomiudvalg om det og måske også lynhurtigt over mail eller på anden måde underrette det samlede byråd, så de i hvert fald ved, hvad det er, der foregår inde bag rådhusets mure. Så på det område synes jeg egentlig, lovforslaget er lige lovlig let, hvis jeg må sige det sådan.
Jeg kunne godt tænke mig at spørge ministeren om en enkelt ting, for jeg vil ikke tage alle de facetter frem, jeg vil i hvert fald ikke gennemgå de 13 - det er der ikke tid til med den taletid, der er til rådighed - men der er en ting, jeg er faldet over.
Det er leje- og leasingaftalerne, hvor der står noget om, at en kommunalbestyrelse pådrager sig en særlig forpligtelse.
Så kan jeg godt regne ud, at det jo ikke er, hvis man lejer en fotokopieringsmaskine, at man skal hen og have det godkendt i byrådet.
Men jeg kunne godt tænke mig at vide, hvor snittet ligger for, hvornår det skal frem til kommunalbestyrelsesbeslutning, om der bliver sådan nogle helt specifikke regler for det.
En af de ting, jeg synes, der er godt, er nok noget, mange kommuner forsynder sig lidt imod, nemlig de såkaldte revisionsberetninger.
Jeg synes, det er fint, at det nu bliver fastslået, at de skal udsendes til byrådets medlemmer inden de der ca. syv dage.
Jeg tror i nogle tilfælde, hvor der måske er en ikke så god revisionsberetning, kan man godt gå og tygge lidt på den på rådhuset i nogle måneder.
Det er i hvert fald min erfaring, at man godt kan have den liggende en rum tid, så jeg synes, det er en god og en rimelig og en stærk bestemmelse, som netop giver det enkelte byrådsmedlem mulighed for rimelig hurtigt at gå ind at se, om noget nu er galt.
Så kommer vi jo til det kildne punkt, og det er den bestemmelse om tilsynsrådene.
Det synes jeg er helt fint.
Men at samle dem på fem steder lugter ligesom, nu siger jeg det lige ud ad landevejen, lidt af, at man måske er på vej ind i den nye struktur, der måske kommer, med, at amterne afløses af nogle regioner, som nogle er meget optaget af. Vi er ikke helt afklaret på området.
Vi har drøftet det indgående i vores folketingsgruppe i dag, og det kan da også være, at ministeren kan komme med nogle lidt mere saglige argumenter, ud over at det at centralisere det måske nok giver en lidt større saglighed bag arbejdet.
Men alt i alt vil jeg nok sige, at det er noget, vi gerne vil se lidt mere på.
Så vil jeg i øvrigt sige, at de der statsamtmænd jo får en meget central rolle i relation til det fremtidige tilsyn med kommunerne, og det er der ikke noget galt i, det har de sådan set allerede, men nu bliver det sat virkelig fint ned på et stykke papir, hvilke forpligtelser de har.
Jeg skal nok lade være at gå alle de enkelte forslag igennem, men bare slutte med at sige, som jeg begyndte med at konstatere, at de ændringer, der er lagt op til, faktisk stort set er, hvad enhver kommunalbestyrelse kan leve med, bortset fra de der små korrektioner, jeg har, og jeg tror også, at i langt de fleste kommuner, hvis jeg må sige det afslutningsvis, er der vedrørende information - det er det, der er så utrolig vigtigt - af det enkelte byrådsmedlem et meget højt serviceniveau, selvfølgelig alt efter hvilken borgmester der sidder.
Men i hvert fald i mange kommuner er man som byrådsmedlem hele tiden meget, meget bredt orienteret, og den moderne teknik gør det også i vore dage utrolig let at få kontakt via mailsystemer osv. Alt i alt vil vi da gå positivt ind i udvalgsarbejdet, men som sagt har jeg haft et par kritiske bemærkninger, som jeg håber ministeren har noteret sig.